KOMISJONI MÄÄRUS (EL) 2021/1842,

20. oktoober 2021,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate flupüradifurooni ja difluoroäädikhappe jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Flupüradifurooni ja difluoroäädikhappe jääkide piirnormid on sätestatud määruse (EÜ) nr 396/2005 III lisa A osas.

(2) Seoses loa andmisega toimeainet flupüradifurooni sisaldava taimekaitsevahendi kasutamiseks maasikate, lauaoliivide, söödava muskushibiski, lillkapsa, spargelkapsa, rooskapsa, peakapsa, lehtkapsa, nuikapsa, adesalati ja muude salatitaimede, spinati ja muu samalaadse (lehed), maitsetaimede ja söödavate õite, ubade, herneste, rapsiseemnete, sinepiseemnete ning õli tootmiseks ettenähtud oliivide puhul on esitatud määruse (EÜ) nr 396/2005 artikli 6 lõike 1 kohane taotlus muuta flupüradifurooni ja selle peamise metaboliidi difluoroäädikhappe jääkide kehtivaid piirnorme.

(3) Määruse (EÜ) nr 396/2005 artikli 6 lõigete 2 ja 4 kohased taotlused seoses impordi puhul kohaldatavate jääkide piirnormidega on esitatud flupüradifurooni kohta, mida Ameerika Ühendriikides kasutatakse tsitrusviljade, kaktusviljade, puuvillaseemnete, suhkrumaisi, sorgo ja nisu puhul, Ameerika Ühendriikides ja Kanadas pähklite, õunviljade, viinamarjade, mustikate, juur- ja mugulköögivilja, tomati, hariliku paprika, baklažaani, meloni, selleri, kaunviljade, maapähklite, sojaubade ja humala puhul, Brasiilias kohviubade puhul ning Ghanas ja Côte d’Ivoire’is kakaoubade puhul. Taotluse esitajate väitel põhjustab selle aine lubatud kasutamine kõnealustes riikides kõnealuste kultuuride puhul jääkide esinemist määruses (EÜ) nr 396/2005 sätestatud flupüradifurooni ja difluoroäädikhappe jääkide piirnormist suuremal määral, mistõttu on vaja suuremaid jääkide piirnorme, et hoida ära kaubandustõkete tekkimist kõnealuste kultuuride importimisel.

(4) Nende taotlustega seoses esitas taotleja referentliikmesriigile Madalmaadele komisjoni määruses (EL) 2016/486 (2) sätestatud tähtaja jooksul täiendavate külvikorrakultuuride väliuuringute ning põllumajandusloomade ja kodulindude söötmise uuringute tulemused.

(5) Madalmaad hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(6) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, analüüsides eelkõige ohtu tarbijatele ja vajaduse korral ka ohtu loomadele, ning esitas jääkide kavandatud piirnormide kohta põhjendatud arvamused (3). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(7) Seoses flupüradifurooni kasutamisega kaktusviljade, melonite, tomatite ja humala puhul jõudis toiduohutusamet järeldusele, et esitatud andmed ei ole jääkide uute piirnormide kehtestamiseks piisavad. Seoses flupüradifurooni kasutamisega selleri puhul ei saa välistada akuutse omastamise probleemi. Kõigi muude taotluste kohta tegi toiduohutusamet järelduse, et kõik andmenõuded on täidetud ja taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(8) Pärast täiendavate külvikorrakultuuride väliuuringute ning põllumajandusloomade ja kodulindude söötmise uuringute tulemuste hindamist soovitas toiduohutusamet külvikorrakultuuride ning loomsete saaduste puhul flupüradifurooni ja difluoroäädikhappe jääkide kehtivaid piirnorme suurendada või vähendada või need samaks jätta. Eelkõige soovitas toiduohutusamet vähendada flupüradifurooni jääkide piirnormi viinamarjalehtede puhul ja difluoroäädikhappe jääkide piirnormi suhkrumaisi, kakaoubade ja seamaksa puhul. Kõnealused jääkide piirnormid tuleks sätestada määruse (EÜ) nr 396/2005 II lisas praegusel tasemel või toiduohutusameti kindlaksmääratud tasemel.

(9) Lähtudes ameti põhjendatud arvamustest ja võttes arvesse käsitletava küsimuse puhul olulisi tegureid, on jääkide piirnormide vastavad muudatused kooskõlas määruse (EÜ) nr 396/2005 artikli 14 lõike 2 nõuetega.

(10) Uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud.

(11) Määrust (EÜ) nr 396/2005 tuleks seepärast vastavalt muuta.

(12) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekumeede selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kõrgetasemeline kaitse on tagatud.

(13) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(14) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse seoses viinamarjalehtedes esineva flupüradifurooni ning suhkrumaisis, kakaoubades ja seamaksas esineva difluoroäädikhappega nende toodete suhtes, mis on toodetud liidus või imporditud liitu enne 10. maid 2022.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 10. maist 2022 seoses viinamarjalehtedes esineva flupüradifurooni ning suhkrumaisis, kakaoubades ja seamaksas esineva difluoroäädikhappe jääkide piirnormidega.

Käesolev määrus on tervikuna siduv ja vahetult kohaldatav kõigis liikmesriikides. Brüssel, 20. oktoober 2021 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Komisjoni 29. märtsi 2016. aasta määrus (EL) 2016/486, millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate tsüasofamiidi, tsükloksüdiimi, difluoroäädikhappe, fenoksükarbi, flumetraliini, fluopikoliidi, flupüradifurooni, fluksapüroksaadi, metüülkresoksiimi, mandestrobiini, mepanipüriimi, metalaksüül-M’i, pendimetaliini ja teflutriini jääkide piirnormidega (ELT L 90, 6.4.2016, lk 1).

(3) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

„Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA“ (Põhjendatud arvamus impordi puhul kohaldatavate flupüradifurooni ja difluoroäädikhappe jääkide piirnormide kehtestamise, kehtivate piirnormide muutmise ning kinnitavate andmete hindamise kohta seoses jääkide piirnormide läbivaatamisega kooskõlas artikliga 12), EFSA Journal (2020); 18(6):6133.

„Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds“ (Põhjendatud arvamus flupüradifurooni ja difluoroäädikhappe jääkide kehtivate piirnormide muutmise kohta rapsiseemnete ja sinepiseemnete puhul), EFSA Journal (2020); 18(11):6298.

„Reasoned opinion on the modification of the existing maximum residue levels for flupyradifurone and DFA in okra/lady’s finger“ (Põhjendatud arvamus flupüradifurooni ja difluoroäädikhappe jääkide kehtivate piirnormide muutmise kohta söödava muskushibiski puhul), EFSA Journal (2021); 19(5):6581.